P. Prokopovič, poslanec: (2008-04-03):
Obraciam sa s interpeláciou na ministra dopravy, pôšt a telekomunikácií Slovenskej republiky pána Ľubomíra Vážneho a podpredsedu vlády a ministra vnútra Slovenskej republiky Roberta Kaliňáka. Vážený pán podpredseda, vážený pán minister, neprítomný, predtým, ako položím otázky dovoľte mi, aby som podrobnejšie objasnil súvislosti, prečo vám tieto otázky dávam. Dňa 14. júla 2007 došlo na ceste 1.triedy v oblasti pod hradom Strečno k úrazu nezlučiteľným so životom, k tragickej udalosti, pri ktorej bolo smrteľne zranené 20-ročné dievča Linda Votavová, občianka Českej republiky. Príčinou bol kameň uvoľnený zo skaly nad spomínanou cestou, ktorý zasiahol vozidlo, v ktorom dievča sedelo. Príbuzní sa dožadovali prešetrenia danej tragédie a nájdenie zodpovedného vinníka. Z Úradu vlády Slovenskej republiky sa im však dostala 7. augusta 2007 podľa môjho názoru arogantná odpoveď, že, a teraz citujem z tej odpovede: „Slovensko je hornatá krajina a v mnohých úsekoch je lemovaná horskými masívmi, preto je veľmi zložité zabezpečiť úplnú a neodvratnú bezpečnosť účastníkov cestnej premávky. Tragická udalosť bola spôsobená neodvrátiteľnou udalosťou, padajúcim kameňom, ktorú správca cesty nemohol nijako ovplyvniť“. Koniec citátu. Ďalej sa tam píše, že aj napriek tomu, že zákon určuje zodpovednosť za vznik podobných situácií ako vlastníkom pozemkov, v tomto prípade sú to Lesy Slovenskej republiky, tak aj správcovi komunikácie, teda Slovenskej správe ciest, k podobným prípadom podľa ich vyjadrenia, žiaľ, stále dochádza a že správca komunikácie v danom prípade využíva všetky dostupné formy pre zamedzenie tejto situácie, napríklad aj budovaním sietí, stien a oporných múrov a, samozrejme, vyzýva majiteľov pozemkov na realizovanie ochranných opatrení. Ak je to teda tak, že sa skutočne všetko pre to robí, pýtam sa, ako je to možné, že k takejto tragédii došlo. Ako sami uznáte, ak by sa to stalo komukoľvek z nás alebo aj komukoľvek z občanov Slovenskej republiky alebo z iných krajín, s takouto odpoveďou sa v prípade pozostalých dá len veľmi ťažko uspokojiť. Ďalej sa v odpovedi píše, že, opäť citujem: „V tomto úseku doposiaľ nebolo zaznamenané významné padanie kameňov. Ide o ojedinelý prípad, ktorý mohol byť spôsobený buď pohybom osôb alebo lesnej zveri, alebo eróznou činnosťou, ktorú v rámci plnenia povinností správca komunikácie nemohol predvídať. Napriek tomu však v zmysle zákonných možností správca cesty upozorňuje účastníkov cestnej premávky na možnosť padania skál dopravným značením, čím si podľa nich správca cesty plní svoju povinnosť vyplývajúcu zo zákona o pozemných komunikáciách“. Koniec citátu. Tu  chcem upozorniť na veľký rozpor v odpovedi. Predtým bolo uvedené, ako som to pred pár minútami uvádzal, že ide o viacero prípadov, ktoré sa už stali. Tu sa tvrdí, že to bolo ojedinelé a teda žiadny podobný prípad nebol. Chcem podotknúť, že v danom mieste je síce umiestnená značka – padajúce kamene, ale ako sa majú ľudia správať v samotnom mieste, kde je takáto značka, pýtam sa. Nehovoriac o tom, ako dlho po takejto vážnej tragédii trvalo správcovi komunikácie, teda Slovenskej správe ciest, zabezpečiť úpravu skalných masívov. Nemyslím si, že je to správne rozhodnutie. Umiestniť značku a chovajte sa podľa nej, ako chcete, my si ruky umývame, ak sa niečo stane, my sme tam dali značku. A keď chcete, seďte pod tou značkou a nechoďte ďalej, alebo ak pôjdete, idete na vlastné riziko. Žiaľ, aj napriek urgencii pozostalých sa daná sťažnosť posunula od predsedu vlády Slovenskej republiky cez Slovenskú správu ciest až na Veľvyslanectvo Českej republiky na prešetrenie a následnú nápravu až na Ministerstvo dopravy, pôšt a telekomunikácií Slovenskej republiky a Ministerstvo pôdohospodárstva Slovenskej republiky. Žiaľ, príbuzní obete sa dodnes nedočkali žiadnej odpovede a už vôbec nie nápravy. Myslím, odpovede, ktorá by bola relevantná, aspoň sčasti uspokojila ich priame otázky. Navyše, nikto ani nepodal žiadnu pomocnú ruku pozostalým príbuzným. Alarmujúce je aj to, a to dávam do pozornosti ako veľmi, veľmi negatívny obraz Slovenska v zahraničí, že zastupiteľský úrad Veľvyslanectva Českej republiky v Bratislave odporučil Ministerstvu zahraničných vecí Českej republiky zverejnenie potrebnej informácie v záujme českých občanov, ktorí cestujú na Slovensko, aby si na také riziko dávali pozor. Páni ministri, mnohí cestujeme týmto úsekom a mnohí z nás ho pokladajú za veľmi nebezpečný a niektorí sa nemôžu ubrániť možno aj pocitu strachu. Ja sa pýtam, neprekáža vám, že verejnosť – a teraz citujem z tých odpovedí, ktoré boli v úvodzovkách – „vďaka vašim rýchlym zásahom to vníma ako aroganciu štátu voči bezpečnosti a ochrane ľudského života.“ Preto dávam otázky pre obidvoch ministrov. 1. Aké opatrenia ste po tejto udalosti prijali na ochranu účastníkov cestnej premávky pred smrteľnými zraneniami? 2. Čo ste podnikli vo veci zistenia zodpovednej osoby za spomínanú smrteľnú nehodu a aký bol ďalší postih? 3. Čo sa týka štatistiky, zaujímal by ma skutočne presný stav, koľko podobných situácií sa v danom úseku stalo pred a koľko sa stalo po spomínanej tragédii? Ďakujem pekne.